Document ID: 32005L0027

ΟΔΗΓΊΑ 2005/27/ΕΚ ΤΗΣ ΕΠΙΤΡΟΠΉΣ
της 29ης Μαρτίου 2005
για την τροποποίηση, με σκοπό την προσαρμογή στην τεχνική πρόοδο, της οδηγίας 2003/97/ΕΚ του Ευρωπαϊκού Κοινοβουλίου και του Συμβουλίου για προσέγγιση των νομοθεσιών των κρατών μελών σχετικά με την έγκριση τύπου των συσκευών έμμεσης όρασης, καθώς και των οχημάτων που είναι εξοπλισμένα με τις εν λόγω διατάξεις
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 70/156/ΕΟΚ του Συμβουλίου, της 6ης Φεβρουραρίου 1970, περί προσεγγίσεως των νομοθεσιών των κρατών μελών που αφορούν στην έγκριση των οχημάτων με κινητήρα και των ρυμουλκουμένων τους (1), και ιδίως το άρθρο 13 παράγραφος 2,
την οδηγία 2003/97/ΕΚ του Ευρωπαϊκού Κοινοβουλίου και του Συμβουλίου, της 10ης Νοεμβρίου 2003, για προσέγγιση των νομοθεσιών των κρατών μελών σχετικά με την έγκριση τύπου των συσκευών έμμεσης όρασης, καθώς και των οχημάτων που είναι εξοπλισμένα με τις εν λόγω διατάξεις, για την τροποποίηση της οδηγίας 70/156/ΕΟΚ και την κατάργηση της οδηγίας 71/127/ΕΟΚ (2), και ιδίως το άρθρο 2,
Εκτιμώντας τα ακόλουθα:
(1)
Η οδηγία 2003/97/ΕΚ είναι μια από τις χωριστές οδηγίες στο πλαίσιο της διαδικασίας έγκρισης τύπου της Κοινότητας σύμφωνα με την οδηγία 70/156/ΕΟΚ. Κατά συνέπεια, οι διατάξεις που ορίζονται στην οδηγία αυτή σχετικά με τα συστήματα, συστατικά και χωριστές τεχνικές μονάδες οχημάτων, ισχύουν και για την οδηγία 2003/97/ΕΚ.
(2)
Για να μειωθεί το τυφλό σημείο των οχημάτων της κατηγορίας N2 μάζας όχι μεγαλύτερης των 7,5 τόνων, είναι αναγκαίο να τροποποιηθούν ορισμένες απαιτήσεις που θεσπίστηκαν με την οδηγία 2003/97/ΕΚ.
(3)
Από το 2003, η τεχνική πρόοδος σχετικά με τα κάτοπτρα οδήγησης έχει προχωρήσει σημαντικά. Είναι πλέον δυνατή η εγκατάσταση ευρυγώνιων κατόπτρων οδήγησης σε μερικά οχήματα της κατηγορίας N2 μάζας μικρότερης των 7,5 τόνων. Κατά συνέπεια, είναι σκόπιμο να τροποποιηθεί η οδηγία 2003/97/ΕΚ με την επέκταση της υποχρέωσης εγκατάστασης ευρυγώνιων κατόπτρων οδήγησης της κλάσης IV στα οχήματα της κατηγορίας N2 των οποίων η καμπίνα είναι παρόμοια με εκείνη των οχημάτων της κατηγορίας N3. Το κατάλληλο κριτήριο διαχωρισμού των δύο τύπων οχημάτων της κατηγορίας N2 είναι εάν υπάρχει δυνατότητα εγκατάστασης κατόπτρου άμεσης εγγύτητας της κλάσης V.
(4)
Τα οχήματα που φέρουν καθίσματα με σταθερή γωνία κλίσης του ερεισινώτου δεν είναι σε θέση να πληρούν τις τυπικές απαιτήσεις. Επομένως, πρέπει να εισαχθεί διορθωτικός παράγοντας για τα οχήματα αυτά.
(5)
Είναι σκόπιμο να τροποποιηθούν οι διοικητικές διατάξεις σχετικά με την έγκριση τύπου με την εισαγωγή των διακριτικών αριθμών των κρατών μελών που προσχώρησαν στην Κοινότητα την 1η Μαΐου 2004.
(6)
Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής για την προσαρμογή στην τεχνική πρόοδο που συστάθηκε βάσει του άρθρου 13 παράγραφος 1 της οδηγίας 70/156/ΕΟΚ,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Τα παραρτήματα I και III της οδηγίας 2003/97/ΕΚ τροποποιούνται σύμφωνα με το παράρτημα της παρούσας οδηγίας.
Άρθρο 2
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία το αργότερο στις 19 Οκτωβρίου 2005. Ανακοινώνουν αμέσως στην Επιτροπή το κείμενο των εν λόγω διατάξεων, καθώς και πίνακα αντιστοιχίας μεταξύ αυτών των διατάξεων και της παρούσας οδηγίας.
Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν αναφορά στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Ο τρόπος αυτής της αναφοράς καθορίζονται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 3
Η παρούσα οδηγία αρχίζει να ισχύει την εικοστή ημέρα από δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 29 Μαρτίου 2005.

Labels: 7
8
15